ขายหนัก “เดลต้า” ฉุด SET เช้าหลุด 1,600 จุด มูลค่าซื้อขายเบาบาง
SET ภาคเช้าหลุด 1,600 จุด รับแรงขายหุ้น DELTA หลังตลท.จับติดแคชบาลานซ์ ขณะที่ภาพรวมของตลาดเองวันนี้มีปริมาณการซื้อขายที่เบาบาง จากยังไม่มีปัจจัยใหม่เข้ามาสนับสนุน โดยให้แนวรับไว้ที่ 1,595-1,585 จุด และแนวต้าน 1,610-1,615 จุด
SET ภาคเช้าหลุด 1,600 จุด รับแรงขายหุ้น DELTA หลังตลท.จับติดแคชบาลานซ์ ขณะที่ภาพรวมของตลาดเองวันนี้มีปริมาณการซื้อขายที่เบาบาง
3 เม.ย. 2566

ผู้สื่อข่าวรายงานว่า ดัชนีตลาดหุ้นไทย ณ เวลา 11:36 น. อยู่ที่ 1,598.79  จุด ลดลง 10.38 จุด หรือ 0.65% สูงสุดที่ 1,613.98 จุด ต่ำสุดที่ 1,597.64 จุด มูลค่าการซื้อขาย 20,253.31 ล้านบาท 
โดยตลาดหุ้นไทยต้นภาคเช้าวันนี้ร่วงไปแล้วกว่า 10 จุด หลุดแนวรับสำคัญที่ 1,600 จุด รับแรงกดดันจากหุ้น DELTA ร่วงฉุดภาพรวมตลาด แม้ว่าวันนี้ได้แรงซื้อหุ้นใหญ่หนุน
ด้าน นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยภาคเช้าปรับตัวลงไปกว่า 10 จุด มาจากแรงขายทำกำไรในหุ้น DELTA เป็นหลัก หลังวันศุกร์ที่ผ่านมาปรับตัวขึ้นทำจุดสูงสุดใหม่ (ALL Time High) ส่งผลให้ตลาดหลักทรัพย์แห่งประเทศไทย (ตลท.) ประกาศให้หุ้น DELTA เข้าเกณฑ์ต้องใช้บัญชีเงินสดในการซื้อขายหลักทรัพย์ (Cash Balance) หลังจากราคาปรับขึ้นรุนแรงและวอลุ่มร้อนแรง
ขณะที่ภาพรวมของตลาดเองวันนี้มีปริมาณการซื้อขายที่เบาบาง จากยังไม่มีปัจจัยใหม่เข้ามาสนับสนุน แต่อย่างไรก็ตามหุ้นส่วนใหญ่ในตลาดยังอยู่ในแดนบวกได้ ยกเว้น DELTA เช่น กลุ่มพลังงานที่ได้ประโยชน์จากกลุ่มโอเปกปรับลดกำลังการผลิตลง หนุนให้ราคาน้ำมันฟื้นตัว โดยให้แนวรับไว้ที่ 1,595-1,585 จุด และแนวต้าน 1,610-1,615 จุด